მადაგასკარი

მადაგასკარი, ოფიციალურო მადაგასკარიშ რესპუბლიკა (მალაგ. Repoblikan'i Madagasikara, ) დო დუდმაართაშე რჩქინელი, მუჭოთ მალაგასიშ რესპუბლიკა — კოკ სახენწჷფო ინდოეთიშ ოკიანეშ ბჟადალ ნორთის, ობჟათე-ბჟადალ აფრიკაშ წყარპიჯწკჷმა, ნამუშეთ გიშართილ რე მოზამბიკიშ საროტით. ქიანა იკენს კოკ მადაგასკარს დო ანდა მორჩილ პერიფერიულ კოკის, მოსოფელს რე ფართობიშ მეჯინათ მაანთხა უკაბეტაშ კოკი, მაჟირა უკაბეტაშ კოკ სახენწჷფო დო 44-ა უკაბეტაშ სახენწჷფო. ფართობი — 587 041 კმ², მახორობა — 28,812,195 ადამიერი (2023). ნანანოღა დო უკაბეტაშ ნოღა — ანტანანარივუ.

სუპერკონტინენტი გონდვანაშ ისტორიაშახიან აკოცჷმაშ უკული, მადაგასკარქ დეთხჷ აფრიკას ორდოიან იურულ პერიოდის, დოხოლაფირო 180 მილიონ წანაშ კინოხ, თაშნეშე დეთხჷ ინდოეთიშ სუბკონტინენტის დოხოლაფირო 90 მილიონ წანაშ კინოხ, თეშნერო აბანობურ ჩანარეფს დო ჩხოლარეფს ელაზჷმაფათ იზოლირაფილო წუმოძინაშ შილებუამობაქ ქემიაჩეს; ომანგეთ, მადაგასკარ რე ბიოანდაფერუანობაშ ჩხე ჭურჭული დო მოსოფელიშ 17 ქიანაშე ართ-ართ მეგაბიოანდაფერუანობათ, სოდე ტყარ ორთაშ 90%-შე უმოს ენდემურ რე. კოკის სუბტროპიკულ ვარ-და ტროპიკულ ზუღაშურ კლიმატ რე. მადაგასკარს პირველო დიხორეს ავსტრონეზიალ კათეფქ ჩქ. წე. პირველ ვითოშწანურაშ ოშქაშე წანეფს ვარ-და უწოხოლაშე, ნამუეფქჷთ ორჩანიეთ მორთეს კანოეთ თეხანურ ინდონეზიაშე. დოხოლაფირო IX ოშწანურას, თინეფს ქაკათეს ბანტუშ კათაქ, ნამუეფქჷთ გეგნონჩურეს მოზამბიკიშ საროტ ბჟაეიოლ აფრიკაშე. შხვა კათეფიშ ბუნა ბორჯიშე ბორჯიშა იხორუდჷ მადაგასკარს დო თინეფშე ირს შანულამ თია მიშმუღუდჷ მალაგასიურ კულტურულ რინაშა. ომანგეთ, მალაგასიურ ეთნიოკურ ბუნას შხირა რთჷნა 18 დო უმოს გიმენბუნათ, ნამუეფშე უკაბეტაში რე ცენტრალური ლაკადაშ მახორუ კათა — მერინა.

მა-18 ოშწანურაშ დალიაშახ მადაგასკარიშ კოკის მოთირე სოციალურ-პოლიტიკურ აკოწეწილ ალიანსეფი გამაგენდეს. მა-19 ოშწანუარშ დაჭყაფუშე კოკიშ უმენტაშ ნორთ აკოკათელჷ რდჷ დო მერინა დიდგვარამეფიშით მადაგასკარს ომაფეთ იგამაგებუდჷ. 1897 წანას, მონარქიაქ საფრანგეთიშ ანექსიათ გეთჷ, ნამუშეთ მადაგასკარქ 1960 წანას ზოხორინალა მიპალჷ. თიშ უკულ ქვეყანაქ ოთხ თარ კონსტიტუციურ პერიოდ მუკორთჷ, ნამუეფშათ რესპუბლიკეფ უჯოხოდეს დო 1992 წანაშე კონსტიტუციურ დემოკრატიათ იგამაგებუ. 2009 წანას, პოლიტიკურ კრიზისიშ დო ოურდუმე მინორტაშ უკული, მადაგასკარქ მაანთხა დო ასეიანი რესპუბლიკაშახ განწეხანიშ გაინმალ პერიოდ მუკორთჷ, ნამუშ კონსტიტუციურ გამაგალაქ 2014 წანაშ ღურთუთას აკინწყჷ. 2025 წანას მასობურ საპროტესტო აქციეფიშ სერიაქ ოურდუმე მინოთათ დო ობორჯე მთავრობაშ პრეზიდენტო მაიკლ რანდრიანირინაშ დორინაფათ გეთჷ.

 რესურსეფი ინტერნეტის 

 Country Profile
 Madagascar 
 Key Development Forecasts for Madagascar

სქოლიო


კატეგორია:აფრიკაშ ქიანეფი
კატეგორია:ფრანგულნინამი ქიანეფი
კატეგორია:გოეროშ მაკათური სახენწჷფოეფი
კატეგორია:კოკი სახენწჷფოეფი